钦定古今图书集成/方舆汇编/职方典/第1436卷 > 《岑溪》前人
## 钦定古今图书集成/方舆汇编/职方典/第1436卷 > 《岑溪》前人

梧州，西粤之会也。其地崇冈盘谷，延袤相属，往往为
猺獞所盘踞，而岑溪尤甚。岑溪之西北有上下七山，
介于苍藤间，有平田、黎峒、“白板、孔密等三十七巢。东
南为六十三山，有孔亮、陀田、桑园、古榄、鱼修、白碟等
百馀巢，与粤东罗旁相联络。贼据峻岭，高可摩天，山
径周遭仅容厕足。丛林修树环数百里，无日色。贼上”
下山阪若走丸，我兵乘之，竟不能尾其后。贼生长山
谷，如虎踞穴，客兵至，不耐其水土瘴，辄侵之。贼据山
上，伏树中，望我兵如烛照，数计。我兵惟一小径可行，
贼旁伏药弩中人立毙。我兵望之，辄退走而却。盖虺
之弗摧，而任其跳梁叫号也久矣。至弘治间，四征不
克。嘉靖初，七山贼唐宗钦等煽乱，都御史陶谐集官
兵讨之。师出无功，贼滋益横。三十二年，都御史应槚
密部置诸卒，假以征西为名，乃潜入七山。贼弃巢奔，
我师困之，贼多殣死者，遂全师返。七山诸猺自是少
戢。而六十三山桀骜犹故。贼谓“官有万兵，我有万山，
兵来我去，兵去我还。”盖二百年来未有𢭏其虚者。时
粤东罗旁贼方炽，横江截人，而岑溪潘积善、容县刘
德厚等俱为羽翼，益鸱张无忌。万历初，都御史凌云
翼举兵征罗旁，尽平其地，声言移兵岑溪潘积善。愳
自缚诣军门乞降，而德厚亦投容县，愿约束诸獞民
为编户。乃议设参将府于大峒，统兵千馀名。参将以
秋冬二季驻节练兵，核北科镇田三千六百馀亩，招
獞人头目韦月统耕兵三百名耕守其地。设连城、北
科、七山、六云诸镇，分兵列营，统以指挥千百户，自是
贼人帖服。时募兵皆粤东劲卒，颇骄恣，领兵偏裨与
县官争道，参将王德懋不能约束，遂入县治，掠帑金
以去，复越左江，大肆屠戮。军门抚之，戮其首恶者九
人。由是议罢客兵，用土著。曩时健卒，屏除“几尽。岑人
故脆弱，不习击刺。诸应募者多田家子。所守营垒，距
其家数百武。而近官按籍稽之，人人在伍，马首稍远，
即宿私家。垒则星列，兵则鸟散。有一二在行间者，不
过衣短衣，持钝刃，与兵等耳。”《獞目》《韦月》所招耕兵，初
犹精悍，后即溃散。刞耰蓑笠，不能满三百人，而老弱
半之。时参将往来大峒，贼尚少。戢。二十一年，有参将
吴显忠者，足迹不入岑溪，而时朘削诸镇官。镇官索
诸偏裨，偏裨索诸部伍，上下交为市，而兵制益荡然
矣。二十三年冬，贼瞰我无备，日出剽夺，镇官稍以法
绳之，擒其首恶，戮于市。贼遂结约图报复，而值大祲，
粤东亡命浪贼数百，潜入七山，诱诸猺啖以厚利，谓
“岑溪可旦”暮下，即帑金如取之寄耳。诸猺颇善其策。
又有干厢村獞人素悍，夺黎峒沙田，猺人欲甘心焉，
顾谓诸浪贼：“吾欲释憾于干厢，若其为计。”浪贼曰：“此
易易耳。”遂于二十四年正月，假材官诸役，持官文书，
以迎参戎为名。獞人不虞也，借之宿，且饮食之。诸浪
贼四鼓起，内外夹攻，干厢一村尽被屠戮。猺人遂决
意反，日侵诸村。自广，邑民一日四五惊。县官警报，旦
夕交驰。督抚二臣因发梧戍卒数百，连夜入岑，而檄
总兵童元镇董兵事。元镇故为梧参将，守岑溪者一
载。诸獞目若潘积善、陈三峰、韦月，皆庇其宇下，愿效
力，因命抚猺人谕祸福。六十三山诸猺，初犹徘徊观
望，至是多受约束亡命。参将某驰檄之岑，而掌文者
以剿北科为词。北科猺，方就韦月听招，见檄大怒曰：
“官家诳我！”遂与七山孔亮山贼合谋，攻杀韦月，毁大
峒参将府，其势益猖。督臣陈大科、抚臣戴燿佥谓此
贼宜速芟，毋令滋蔓。遂调两粤兵八千馀人，以副总
兵孟宗文、陈璘，参将吴广、李凤，守备黄锺分署诸部，
隶童元镇总之。诸所筹画，参政洪有复、副使林廷陞
实后先焉。复命总兵侯国弼调土兵可万人为后劲，
移镇苍梧，申号令，悬赏格。贼见兵至，伐大木塞道，环
布箛签。我兵阳督诸役开道，而阴从小径登孔亮山。
贼据高疾斗，弩矢如雨，兵士将前而却，参将吴广斩
一卒以徇，诸兵大奋，火铳齐发，贼扶伤走，诸将分道
迫之。初，贼谓六十三山，王师所不加，不虞今日之涉，
其地望风而溃。追至《鱼修白牒》大破之，计前后斩贼
首从共一千一百有奇，俘获四百有奇，馀党悉平。